b'\n_START_ARTICLE_\nYlij\xc3\xa4ttil\xc3\xa4inen\n_START_PARAGRAPH_\nYlij\xc3\xa4ttil\xc3\xa4inen on hyvin suuri ja kirkas t\xc3\xa4hti, jonka s\xc3\xa4de on jopa 1\xc2\xa0000 Auringon s\xc3\xa4dett\xc3\xa4 ja massa 10\xe2\x80\x9350 Auringon massaa. Niiden luminositeettiluokka on Ia tai Ib. Niiden kirkkaus on 5\xc2\xa0000\xe2\x80\x93100\xc2\xa0000 kertainen Aurinkoon verrattuna. Ylij\xc3\xa4ttil\xc3\xa4isi\xc3\xa4 kirkkaampia ovat vain luokan 0 hyperj\xc3\xa4ttil\xc3\xa4iset. Ylij\xc3\xa4ttil\xc3\xa4isen absoluuttinen kirkkaus on aina yli \xe2\x88\x924 magnitudia._NEWLINE_Ylij\xc3\xa4ttil\xc3\xa4iset ovat lyhytik\xc3\xa4isi\xc3\xa4 mutta n\xc3\xa4kyv\xc3\xa4t melko kauas: t\xc3\xa4m\xc3\xa4n vuoksi monta ylij\xc3\xa4ttil\xc3\xa4ist\xc3\xa4 on kirkkaimpien t\xc3\xa4htien joukossa. Ylij\xc3\xa4ttil\xc3\xa4iset ovat yleens\xc3\xa4 korkeintaan 10\xe2\x80\x9350 miljoonan vuoden sis\xc3\xa4ll\xc3\xa4 lopustaan, supernovar\xc3\xa4j\xc3\xa4hdyksest\xc3\xa4. Monien ylij\xc3\xa4ttil\xc3\xa4isten kirkkaus vaihtelee, ja niiss\xc3\xa4 tapahtuu kaasua sinkoavia purkauksia._NEWLINE_Kirkkaita luokan Ia ylij\xc3\xa4ttil\xc3\xa4isi\xc3\xa4 ovat sininen Saiph ja Aludra sek\xc3\xa4 sinivalkoinen Rigel ja valkoinen Deneb ja keltainen Wezen. Himme\xc3\xa4mpi\xc3\xa4 ylij\xc3\xa4ttil\xc3\xa4isi\xc3\xa4, jotka kuuluvat luokkaan Ib, ovat mm. Canopus, Mirfak, Pohjant\xc3\xa4hti, Enif, Suhail, Antares ja Betelgeuze._NEWLINE_Valkoisen Denebin absoluuttinen kirkkaus on noin \xe2\x88\x927,2 magnitudia ja kirkkaus 60\xc2\xa0000\xe2\x80\x93250\xc2\xa0000 Auringon kirkkautta. T\xc3\xa4hden et\xc3\xa4isyytt\xc3\xa4 ei ole pystytty tarkkaan arvioimaan. Deneb on 200\xe2\x80\x93300 kertaa Aurinkoa suurempi, ja sen massa on 20\xe2\x80\x9325-kertainen Auringon massaan verrattuna. Orionin p\xc3\xa4\xc3\xa4t\xc3\xa4hden Betelgeusen s\xc3\xa4de on noin 400 Auringon s\xc3\xa4dett\xc3\xa4, kirkkaus 20\xc2\xa0000 Auringon kirkkautta.'